ถอนประกัน
โดย...ชัตน์วรี (shewarat@hotmail.com)
27 เม.ย. 2559

โดย...ชัตน์วรี ([email protected]) 
ผ่อนบ้านหมดก่อนกำหนด สามารถที่จะเวนคืนกรมธรรม์ประกันชีวิตเอาเงินค่าเบี้ยประกันคืนได้นะคะ
สำหรับผู้ที่กู้เงินซื้อบ้านกับธนาคารพาณิชย์และทำประกันชีวิตคุ้มครองสินเชื่อไว้ หรือที่เรียกว่า MRTA (Mortgage Reducing Term Assurance) กรณีเกิดเสียชีวิตระหว่างการผ่อนบ้าน บริษัทประกันจะเป็นผู้ชำระหนี้เงินกู้บ้านที่ยังคั่งค้างให้ เพื่อไม่ให้หนี้สินตกเป็นภาระของครอบครัว
มีคนจำนวนไม่น้อยที่ผ่อนบ้านหมดก่อนกำหนด แต่ไม่ทราบว่าสามารถที่จะขอเวนคืนกรมธรรม์ เพื่อขอเงินคืนได้
วิธีการเวนคืนประกันคุ้มครองสินเชื่อนั้น ไม่ยุ่งยากเลย ผู้กู้สามารถนำกรมธรรม์ประกันชีวิต MRTA ไปติดต่อแจ้งความจำนงกับบริษัทที่ทำประกันอยู่ ว่าจะขอเวนคืนกรมธรรม์เนื่องจากผ่อนชำระหนี้หมดแล้ว จากนั้นเจ้าหน้าที่จะคำนวณเบี้ยประกันที่จะได้รับคืนจากการเวนคืนประกันให้ทราบ และโอนเงินเข้าบัญชีเงินฝากให้
แต่ถ้าหากไม่เวนคืนประกันชีวิตคุ้มครองสินเชื่อ ความคุ้มครองของประกันก็จะดำเนินต่อไปจนกระทั่งสิ้นสุดระยะเวลาคุ้มครองตามระบุในกรมธรรม์